钦定古今图书集成/明伦汇编/皇极典/第174卷 > 册府元龟 > 《第二表》〈永贞元年〉
## 钦定古今图书集成/明伦汇编/皇极典/第174卷 > 册府元龟 > 《第二表》〈永贞元年〉

臣某等言：臣等再陈丹悃，请献鸿名。天心未从，伏增
陨越。臣等诚惶诚恐，顿首顿首。谨按尧曰“咨尔舜。”舜
曰“格尔禹。”汤曰“吾甚武”，自号曰“武王。”则尧、舜、禹、汤，皆
当时王者之号也。考帝王之故寔，征往圣之宪章，允
协《礼经》，焕乎图谍。伏惟皇帝陛下允恭克让，约己谦
尊。参天两地之功，为而不有；安上理人之德，置而不
论。此至哉王言，非群下所能仰望也。然臣等伏以为
尊号所以类上帝，飨祖宗，万人所称，百蛮所仰，表圣
德于率土，播天声于无疆。臣下请之之谓礼，帝王允
之之谓孝，孝大于让，礼先于谦，百王不刊之典，安可
得而废也？臣等又以《春秋》本于五始，元者五气之首，
春者四时之首，王者受命之首；正月“者，政教之首；郊天大礼者，立极之首。今天地交泰，俯临元辰，正始之
美，正当其运。陛下确违群愿，固守谦冲，此臣等所以
兢惕失图，回惶无措，上冒严宪，敢逃厚责。伏乞俯赐
天听，察纳微诚，特诏礼官，议臣所请，揆日推䇲，虔奉
鸿休，区区恳诚，期尽于此。犹恐天光未照，三献无征，
彷徨阙庭，伏待斧锧。”无任耸望之至。